Наконт бюджэту Мядзельшчыны на 2018 год выступіў начальнік фінансавага аддзела райвыканкама Леанід Малец. Па інфармацыі Леаніда Паўлавіча, ён сфарміраваны з разліку кансерватыўнага сцэнарыя сацыяльна-эканамічнага развіцця краіны: тэмп росту валавога ўнутранага прадукту — 101,2 працэнта, індэкс павелічэння спажывецкіх цэн (інфляцыя) у снежні гэтага ў параўнанне са снежнем папярэдняга года — не больш за 7 працэнтаў, стаўка рэфінансавання Нацыянальнага банка — 11. Даходная і расходная часткі кансалідаванага бюджэту раёна сфарміраваны ў суме 40 мільёнаў 726,3 тысячы рублёў. Што цікава, 55,9 працэнта ад агульнай сумы даходаў складаюць бязвыплатныя паступленні з вышэйстаячых бюджэтаў. У сталічнай вобласці менш за палову расходаў пакрываюць за кошт уласных сродкаў, акрамя нашага, толькі два раёны — Любанскі і Крупскі.